钦定古今图书集成/理学汇编/文学典/第109卷 > 张四知
## 钦定古今图书集成/理学汇编/文学典/第109卷 > 张四知

按《汝宁府志》：“四知字子畏，信阳人，后移家于汝。登嘉
靖庚戌进士，授刑部主事，寻调驾部郎。时传符阑出，
干者如猬，四知一切拒绝，即大司马有所纵舍，为贵
势人地，亦不少假。居亡何，出为四川按察佥事。宪体
严重，墨吏惮其丰采，诸所惩汰尤峻。川东故有夏禹
坊，会抚蜀者阿宠臣陆炳意，为树陆宣公坊，视禹坊”
高大过之。四知曰：“宣公即名臣，功高神禹耶？”故缩其
制。抚蜀者大惭恚，欲有所中。而四知以母病上书，不
待服归。明年，抚蜀者竟劾罢四知官。既罢官，所居环
堵萧然，戒门者毋通宾客，日坐一室，惟以著述自娱。
万历丙子卒，年五十六。所著有《韶亭书集》《中州考》《崇
古韵证》《汉东都考》《周易辨疑》《四书释义》若干卷，藏于
家。子宿次，万历丁酉举于乡。